Europos Parlamento rezoliucija dėl padėties Bolivijoje



Oficialusis leidinys 124 E , 15/05/2006 p. 0566 - 0567



P6_TA(2005)0241 Bolivija Europos Parlamento rezoliucija dėl padėties Bolivijoje Europos Parlamentas, - atsižvelgdamas į savo ankstesnes rezoliucijas dėl padėties Bolivijoje ir ypač į savo 2003 m. spalio 23 d. rezoliuciją [1], - atsižvelgdamas į EP Darbo tvarkos taisyklių 115 straipsnio 5 dalį, A. susirūpinęs dėl sunkios institucinės krizės, kurią išgyvena Bolivijos Respublika, ypač po prezidento Carlos Mesa atsistatydinimo, B. kadangi Bolivija pagal skurdo rodiklius yra pati skurdžiausia valstybė Pietų Amerikoje, C. kadangi didžioji Bolivijos gyventojų dalis kenčia didelį nepriteklių ir reikia nedelsiant veikti norint patenkinti jų socialinio teisingumo reikalavimus ir užtikrinti demokratinio vystymosi proceso tęstinumą, D. kadangi Bolivijos visuomenė yra giliai susirūpinusi dėl tikros demokratijos, pasireiškiančios tiesioginiu indėnų kilmės gyventojų įtraukimu sprendžiant viešuosius reikalus, E. kadangi platieji Bolivijos visuomenės sluoksniai, ypač indėnai, valstiečiai, darbininkai ir bedarbiai turi teisę pagrįstai ir taikiai reikalauti, kad jiems būtų leista dalyvauti valstybės valdyme, F. atsižvelgdamas į riziką, kurią socialiniam ir politiniam Bolivijos stabilumui kelia didelės ir giliai įsišaknijusios nelygybės buvimas, į tai, kad indėnų kilmės gyventojams nepripažįstamos jų teisės, bei į grėsmę gamtos ištekliams ir teritorijoms, kylančią neapgalvotai naudojant išteklius, G. kadangi per pastarąsias savaites konfliktas paaštrėjo surengus visuotinį streiką, bado streikus, streikus, pramoninius veiksmus švietimo ir sveikatos sektoriuose, o gatvėse pasirodžius dešimtims tūkstančių demonstrantų, H. kadangi protestų bangos priverstas prezidentas Carlos Mesa įteikė savo atsistatydinimo raštą Nacionaliniam kongresui ir paragino demonstracijose dalyvaujančias visuomenės dalis leisti parlamentui atnaujinti savo posėdžius, kad ji galėtų tartis ir spręsti su šalies ateitimi susijusius klausimus, 1. dar kartą tvirtai ir ryžtingai reiškia remiąs demokratiją, teisinę valstybę ir Bolivijoje galiojančią konstitucinę tvarką ir tikisi, kad prezidento Carlos Mesa atsistatydinimas nesudarys valdžios vakuumo, kuris galėtų būti panaudotas tam, kad šalis nukryptų nuo pagarbos demokratinėms vertybėms ir teisinei valstybei kelio; 2. reiškia susirūpinimą dėl Bolivijoje vykstančių politinių ir visuomeninių įvykių, ypač La Pazo mieste, kur yra įsikūrusi vykdomoji ir įstatymų leidžiamoji valdžia; 3. tikisi, kad Bolivijos visuomenė pasieks konsensusą, kaip panaudoti šalies gamtos išteklius, ypač energetikos išteklius, šalies vystymuisi ir socialinei gyventojų gerovei kurti; 4. ragina ir toliau stengtis plėsti ir stiprinti demokratiją Bolivijoje bei ragina Europos Sąjungą ir jos valstybes nares atitinkamai remti demokratijos procesą, kad pati šalis sugebėtų susidoroti su keblia politine ir ekonomine situacija; 5. yra įsitikinęs, kad reikia sudaryti galimybes dialogui, kad Bolivija galėtų įveikti krizę taikiai, naudodamasi demokratinėmis institucijomis ir laikydamasi konstitucinės tvarkos, tuo pat metu ragina išlikti nuosaikiems, kad tarp visų gyventojų sluoksnių užsimegztų konstruktyvus dialogas, leisiantis atsirasti pasitikėjimo ir supratimo atmosferai, kuri yra pakankama ir reikalinga taikiam padėties šalyje sureguliavimui; 6. prašo pasiųsti Europos Parlamento delegaciją į Bolivijos Respubliką, kad būtų vietoje išanalizuota esama padėtis ir pasiūlyta tinkama pagalbos forma, reikalinga taikiam ir demokratiniam padėties sureguliavimui, bei išreiškia pasiryžimą stebėtojo teisėmis stebėti tuos rinkimų procesus, kuriuose jo dalyvavimas būtų reikalingas; 7. paveda EP Pirmininkui perduoti šią rezoliuciją Tarybai ir Komisijai, valstybių narių vyriausybėms, Bolivijos Respublikos vyriausybei ir kongresui ir Amerikos valstybių organizacijos Generaliniam sekretoriui. [1] OL C 82 E, 2004 4 1, p. 634. --------------------------------------------------